**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  5 – 7 – 2024

 **ΑΜΑΡΟΥΣΙΟΥ Αρ. Πρ.:** 190

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: ΥΠΑΙΘΑ**

**Κοινοποίηση: Δ.Ο.Ε., Συλλόγους Εκπ/κών Π. Ε. & Ε. Λ. Μ. Ε. της χώρας,**

**ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Νέα φίλτρα αποκλεισμών για αναπληρωτές και διορισμούς! Το επαίσχυντο προσοντολόγιο πετάει στην αδιοριστία συναδέλφους αναπληρωτές με προϋπηρεσία στην ιδιωτική εκπαίδευση λόγω των καθυστερημένων προσλήψεων του ΥΠΑΙΘΑ**

**Απαιτούμε να δοθεί το δικαίωμα για διορισμό σε όλες/-ους με αναγνώριση ολόκληρης της προϋπηρεσίας. Αποκατάσταση των αδικιών και των λαθών.**

**Μόνιμη και σταθερή εργασία για δικαιώματα και αξιοπρέπεια**

Μετά από τα «λάθη» στην καταγραφή προϋπηρεσίας, τους αποκλεισμούς από τους πίνακες, με συναδέλφους να χάνουν τη σειρά τους ή πετιούνται στην ανεργία, ένα νέο εξοργιστικό ενδεχόμενο αναδεικνύεται από το γεγονός ότι πέρυσι (Σεπτέμβριο 2023) οι προσλήψεις καθυστέρησαν **με αποκλειστική ευθύνη του ΥΠΑΙΘΑ**, με αποτέλεσμα να μην μπορεί να κατοχυρωθεί η προϋπηρεσία ενός πλήρους διδακτικού έτους ούτε για τους αναπληρωτές της α’ φάσης.

Αυτό, σε συνδυασμό με τη διάταξη του νόμου του προσοντολογίου ν. 4589/2019 (που το εκπαιδευτικό κίνημα απαιτεί να καταργηθεί στο σύνολό του), η οποία αναγνωρίζει δικαίωμα διορισμού σε εκπαιδευτικούς με αναγνωρισμένη προϋπηρεσία από την ιδιωτική εκπαίδευση ***μόνον εφόσον οι συνάδελφοι αυτοί έχουν υπηρετήσει στη δημόσια εκπαίδευση ως αναπληρωτές για τουλάχιστον 2 «πλήρη διδακτικά έτη»*** (όπου «πλήρες» διδακτικό έτος λογίζονται για τη Δευτεροβάθμια οι 10 μήνες και για την Πρωτοβάθμια οι 9 μήνες και 21 ημέρες), **πετάει τους συγκεκριμένους συναδέλφους εκτός αυτού του δικαιώματος παρότι βρίσκονται σε θέση διορισμού! Το ΥΠΑΙΘΑ με την απαράδεκτη καθυστέρηση της απόφασης προσλήψεων που τελικά την κοινοποίησε στις 4/9/2023 και όχι την 1η Σεπτέμβρη,** στερεί 3 πολύτιμες ημέρες προϋπηρεσίας, με αποτέλεσμα οι εκπαιδευτικοί αυτοί να αδυνατούν να κατοχυρώσουν το πλήρες διδακτικό έτος, αφού δε συμπληρώνουν το απαιτούμενο διάστημα των 9 μηνών και 21 ημερών, παρότι εργάστηκαν από την αρχή των 2 ετών.

Υπάρχουν περιπτώσεις που κυριολεκτικά για 3 ημέρες (στην ουσία μία εργάσιμη μέρα ) (τις οποίες το ίδιο το ΥΠΑΙΘΑ στέρησε τον Σεπτέμβριο από τους αναπληρωτές) χάνεται το δικαίωμα στον διορισμό!

Το απαράδεκτο σύστημα του προσοντολογίου είναι φτιαγμένο με τέτοιο τρόπο που να φιλτράρει και να απορρίπτει τον καθένα/καθεμία, με κάθε πιθανή αφορμή από το παράβολο, μη εξομοίωση πτυχίων, τεχνικά λάθη, λάθη στο ανέβασμα των σεμιναρίων, λάθη στην καταγραφή της προϋπηρεσίας και πολλά άλλα!

**Πώς είναι δυνατόν το ΥΠΑΙΘΑ να απαιτεί την υπηρέτηση δύο πλήρων διδακτικών ετών, όταν με διάφορα τεχνάσματα στερεί από τους αναπληρωτές πολύτιμες ημέρες από την προϋπηρεσία τους; Την όποια  ευθύνη την έχει το σύστημα και όχι οι εκπαιδευτικοί!**

**Απαιτούμε:**

* **να αποκατασταθεί τώρα η αδικία για τους εκπαιδευτικούς με ιδιωτική προϋπηρεσία που κινδυνεύουν να αποκλειστούν από τους διορισμούς για μια εργάσιμη μέρα λόγω μη έγκαιρης πρόσληψης τους το σχολικό έτος 2023-2024 με ευθύνη του ΥΠΑΙΘΑ**
* **να διορθωθούν τώρα όλα τα λάθη στο σύστημα και στους πίνακες του ΑΣΕΠ, να αρθούν οι περιορισμοί και οι αποκλεισμοί, να αποκατασταθούν οι αδικίες, ούτως ώστε ΚΑΝΕΝΑΣ/ΚΑΜΙΑ να μην βρεθεί αποκλεισμένος/η.**
* **πλήρη εργασιακά, εκπαιδευτικά, ασφαλιστικά και συνδικαλιστικά δικαιώματα**
* **μαζικούς μόνιμους διορισμούς για την κάλυψη όλων των αναγκών! Άμεσος διορισμός/μονιμοποίηση ΤΩΡΑ ΟΛΩΝ των αναπληρωτ(ρι)ών που έχουν έστω και μια σύμβαση αποκλειστικά με βάση το πτυχίο και ολόκληρη την προϋπηρεσία.**
* **κατάργηση του νόμου 4589/2019 του προσοντολογίου.**
* **Καμία σκέψη για γραπτό διαγωνισμό του ΑΣΕΠ.**
* **Κατάργηση της ελαστικής εργασίας.**
* **Δικαίωμα διορισμού σε όλες/όλους. Μόνιμη και σταθερή εργασία με δικαιώματα σε όλες/όλους**

**Στο  δημόσιο δωρεάν σχολείο δεν περισσεύει κανείς/καμία.**

**ΚΑΛΟΥΜΕ ΤΑ ΠΡΩΤΟΒΑΘΜΙΑ ΣΩΜΑΤΕΙΑ (Σ. Ε. Π. Ε. – Ε. Λ. Μ. Ε.) ΤΩΝ ΕΚΠΑΙΔΕΥΤΙΚΩΝ ΝΑ ΛΑΒΟΥΝ ΑΝΑΛΟΓΕΣ ΑΠΟΦΑΣΕΙΣ ΚΑΛΟΥΜΕ ΤΟ Δ. Σ. ΤΗΣ Δ. Ο. Ε. ΝΑ ΕΠΙΛΗΦΘΕΙ ΑΜΕΣΑ ΤΟΥ ΣΥΓΚΕΚΡΙΜΕΝΟΥ ΘΕΜΑΤΟΣ ΔΙΟΡΓΑΝΩΝΟΝΤΑΣ ΑΜΕΣΑ ΠΑΡΑΣΤΑΣΗ ΔΙΑΜΑΡΤΥΡΙΑΣ ΣΤΟ ΥΠΑΙΘΑ ΣΕ ΣΥΝΕΡΓΑΣΙΑ ΜΕ ΤΑ ΠΡΩΤΟΒΑΘΜΙΑ ΣΩΜΑΤΕΙΑ**

